RÅDETS AFGØRELSE (EU) 2020/1708

af 13. november 2020

om fastsættelse af de finansielle bidrag, medlemsstaterne skal betale til Den Europæiske Udviklingsfond, herunder loftet for 2022, det årlige beløb for 2021, første tranche for 2021 og et vejledende, ikkebindende overslag over de forventede årlige bidragsbeløb for årene 2023 og 2024

RÅDET FOR DEN EUROPÆISKE UNION HAR —

under henvisning til traktaten om Den Europæiske Union og traktaten om Den Europæiske Unions funktionsmåde,

under henvisning til den interne aftale mellem repræsentanterne for Den Europæiske Unions medlemsstaters regeringer, forsamlet i Rådet, om finansiering af Den Europæiske Unions bistand i henhold til den flerårige finansielle ramme for perioden 2014-2020 i overensstemmelse med AVS-EU-partnerskabsaftalen samt om tildeling af finansiel bistand til de oversøiske lande og territorier, på hvilke fjerde del i traktaten om Den Europæiske Unions funktionsmåde finder anvendelse (1), særlig artikel 7,

under henvisning til Rådets forordning (EU) 2018/1877 af 26. november 2018 om finansforordningen for 11. Europæiske Udviklingsfond og om ophævelse af forordning (EU) 2015/323 (2), særlig artikel 19, stk. 2,

under henvisning til forslag fra Europa-Kommissionen, og

ud fra følgende betragtninger:

(1) Efter proceduren i artikel 19-22 i forordning (EU) 2018/1877 (»finansforordningen for 11. EUF«) skal Kommissionen senest den 15. oktober 2020 forelægge et forslag, der angiver: a) loftet for det årlige bidragsbeløb for 2022, b) det årlige bidragsbeløb for 2021, c) beløbet for første tranche af bidraget for 2021 og d) et vejledende, ikkebindende overslag over de forventede årlige bidragsbeløb for årene 2023 og 2024.

(2) Den Europæiske Investeringsbank (EIB) har i overensstemmelse med artikel 46 i finansforordningen for 11. EUF sendt Kommissionen sine ajourførte overslag over forpligtelser og betalinger for de instrumenter, den forvalter.

(3) I henhold til artikel 20, stk. 1, i finansforordningen for 11. EUF skal de beløb, der er fastsat for tidligere europæiske udviklingsfonde, opbruges først ved indkaldelse af bidrag. Der bør derfor foretages en indkaldelse af midler under 10. EUF for EIB og 11. EUF for Kommissionen.

(4) I artikel 55 i finansforordningen for 11. EUF fastsættes det, at de beløb fra projekter under 10. EUF eller fra andre tidligere EUF'er, som der ikke er disponeret over i henhold til artikel 1, stk. 3, i den interne aftale mellem repræsentanterne for Den Europæiske Unions medlemsstaters regeringer, forsamlet i Rådet, om finansiering af Den Europæiske Unions bistand i henhold til den flerårige finansielle ramme for perioden 2014-2020 i overensstemmelse med AVS-EU-partnerskabsaftalen samt om tildeling af finansiel bistand til de oversøiske lande og territorier, på hvilke fjerde del i traktaten om Den Europæiske Unions funktionsmåde finder anvendelse, eller som frigøres i henhold til nævnte aftales artikel 1, stk. 4, skal trækkes fra den del af medlemsstaternes bidrag, der er omhandlet i nævnte aftales artikel 1, stk. 2, litra a), medmindre Rådet med enstemmighed træffer anden afgørelse.

(5) I artikel 152 og 153 i aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab (3) fastsættes det, at Det Forenede Kongerige skal forblive part i EUF indtil ophøret af 11. EUF og alle tidligere uafsluttede EUF'er. Det Forenede Kongeriges andel af frigjorte midler fra projekter under 10. EUF eller tidligere EUF'er må imidlertid ikke genanvendes.

(6) Den 24. oktober 2019 fastsætte Rådet i medfør af afgørelse (EU) 2019/1800 (4) og efter forslag fra Kommissionen loftet for medlemsstaternes årlige bidrag til EUF for 2021 til 3 700 000 000 EUR for Kommissionen og til 300 000 000 EUR for EIB —

VEDTAGET DENNE AFGØRELSE:

Artikel 1 Loftet for medlemsstaternes årlige bidrag til EUF for 2022 fastsættes hermed til 2 800 000 000 EUR. Det fordeles med 2 500 000 000 EUR til Kommissionen og 300 000 000 EUR til EIB.

Artikel 2 Medlemsstaternes årlige bidrag til EUF for 2021 fastsættes hermed til 4 000 000 000 EUR. Det fordeles med 3 700 000 000 EUR til Kommissionen og 300 000 000 EUR til EIB.

Artikel 3 De bidrag til EUF, som medlemsstaterne hver især skal indbetale til Kommissionen og EIB som første tranche for 2021, er angivet i tabellen i bilaget til denne afgørelse.

Artikel 4 Et beløb på 223 000 000 EUR fra midler, som der ikke er indgået forpligtelser for, eller som er frigjort fra projekter under 8. EUF og 9. EUF, tilbagebetales i form af en nedsættelse af betalingen vedrørende første tranche for 2021, jf. artikel 3.

Artikel 5 Det vejledende, ikkebindende overslag over de forventede årlige bidragsbeløb for 2023 fastsættes hermed til 1 800 000 000 EUR for Kommissionen og 300 000 000 EUR for EIB og for 2024 til 1 500 000 000 EUR for Kommissionen og 200 000 000 EUR for EIB.

Artikel 6 Denne afgørelse træder i kraft på dagen for vedtagelsen.

Udfærdiget i Bruxelles, den 13. november 2020. På Rådets vegne M. ROTH Formand

(1) EUT L 210 af 6.8.2013, s. 1.

(2) EUT L 307 af 3.12.2018, s. 1.

(3) EUT L 29 af 31.1.2020, s. 7.

(4) Rådets afgørelse (EU) 2019/1800 af 24. oktober 2019 om fastsættelse af de finansielle bidrag, medlemsstaterne skal betale til Den Europæiske Udviklingsfond, herunder loftet for 2021, det årlige beløb for 2020, første tranche for 2020 og et vejledende, ikkebindende overslag over de forventede årlige bidragsbeløb for årene 2022 og 2023 (EUT L 274 af 28.10.2019, s. 9).